ועדת הפנים והגנת הסביבה, כנסת 23, פרוטוקול מספר 73, 2020-09-16 10:00

מיכל (מיקי) חיימוביץ': בוקר טוב לכולם, אנחנו מתחילים בדיון מהיר בנושא הזיהומים החוזרים ונשנים בנחל אלכסנדר וההיערכות לעונת המסיק, של חברי הכנסת קטי שטרית ומיקי לוי.

מיכל (מיקי) חיימוביץ': תודה רבה לכם על הנושא הזה החשוב מאוד.

מיכל (מיקי) חיימוביץ': מה שמדהים זה שנעשו כבר דיונים על זה בעבר כאן בוועדת הפנים, הוועדה הזאת קיימה דיון מקיף בנושא נחל אלכסנדר ב-30 בינואר 2018 ובאמת כשקראתי את דברי הסיכום של הדיון ההוא אמרתי שכלום לא קרה מאז וזה הדבר החמור ביותר.

מיכל (מיקי) חיימוביץ': לפני כמה חודשים אני קיימתי סיור עם החברה להגנת הטבע במקטע של נחל אלכסנדר בשטח של המועצה האזורית עמק חפר, פנינת טבע מקסימה וייחודית, ובתוך פנינת הטבע הזאת זורם ביוב.

מיכל (מיקי) חיימוביץ': פשוט צינור ביוב, זה מה שאפשר להגיד על הנחל הזה.

מיכל (מיקי) חיימוביץ': אני לא יודעת אם ראיתם את הכתבה ששודרה לא מזמן בערוץ 11 של יפעת גליק - - -

קטי קטרין שטרית: לא צריך, יש לי את התמונות והן מזעזעות.

מיכל (מיקי) חיימוביץ': פשוט מזעזע, זה נורא.

קטי קטרין שטרית: זה החלק העליון, זה החלק התחתון, אפשר לראות.

קטי קטרין שטרית: בבקשה.

מיכל (מיקי) חיימוביץ': מזעזע.

קטי קטרין שטרית: בבקשה, תסתכלו, מי שלא הספיק לראות או לא הצליח לראות.

קריאה: בגלל שמדינת ישראל משופעת בנחלים אז ככה מתייחסים.

קטי קטרין שטרית: בבקשה.

קטי קטרין שטרית: תראו איך נראה הנחל, אדום.

מיכל (מיקי) חיימוביץ': לא, זה זוועות, זוועות.

קטי קטרין שטרית: תראו, זה העופות, זה מגיע מהמשחטה.

מיכל (מיקי) חיימוביץ': דם שזורם.

מיכל (מיקי) חיימוביץ': מט"ש החירום יד חנה, שגם בו אני סיירתי וקיימתי פגישות עם הצוות שמנהל אותו, באמת נמצא בסכנת קריסה.

מיכל (מיקי) חיימוביץ': זה המט"ש שקולט את כל השפכים מהשומרון, שאמור לטפל בהם, הוא נמצא מעבר לגבול היכולת שלו, אז אנחנו באמת רוצים להבין איפה הדברים תקועים בעקבות הבג"צ שהגישה המועצה האזורית עמק חפר.

מיכל (מיקי) חיימוביץ': אני הבנתי שהיה מדובר על העברת תקציב מיידי להרחבת המט"ש הזה, לבניית מט"ש חדש, ננסה להבין מה מעכב את המט"שים האלה.

מיכל (מיקי) חיימוביץ': בבקשה, יוזמי הדיון.

מיכל (מיקי) חיימוביץ': אני מתנצלת מראש שיש לנו פחות משעה לדיון.

מיכל (מיקי) חיימוביץ': אני חושבת שהנושא הזה מאוד חשוב, אני הייתי שמחה לייחד לו הרבה יותר זמן, אבל אנחנו בסד זמנים של החגים והכול, אז אמרתי שיאללה נעשה את זה היום.

מיכל (מיקי) חיימוביץ': בבקשה, חברת הכנסת קטי שטרית.

קטי קטרין שטרית: אז קודם כל כל הכבוד ליפעת גליק שלא יורדת מהנושא הזה, וזה גם כמובן מה שגורם לנו להמשיך עם המוטיבציה לעשות את הדברים.

קטי קטרין שטרית: בשבוע האחרון היינו עדים לזיהום משמעותי בנחל אלכסנדר, מרכוז שפכים שמקורם בבית המטבחיים.

קטי קטרין שטרית: זיהום זה עתיד להתגבר בקרוב עם עונת המסיק, ואת אמרת את זה וציינת את זה.

קטי קטרין שטרית: נחל אלכסנדר סובל הרבה מאוד שנים מזיהומים חוזרים ונשנים שהמקור שלהם מתחיל מהרשות הפלסטינאית ומט"ש יד חנה, כפי שציינת, לא יכול להתמודד עם הכמויות הרבות של השפכים אליו.

קטי קטרין שטרית: אני רוצה רק לחדד ולומר, אני סיירתי בשטח פעמיים והייתי עדה למראות קשים.

קטי קטרין שטרית: אני בעצמי הייתי עדה למראות הללו, המראות שמופיעים פה בתמונות, אלה מראות אמיתיים.

קטי קטרין שטרית: זה נכון שזה נראה כמו סרט אימים, אבל רואים את זה בנחל עצמו, בנחל היפהפה, שהיה עד לפני כמה זמן שמורת טבע, בין שמורות הטבע הכי יפות במדינה.

קטי קטרין שטרית: וכמובן בעקבות הזיהום הזה בנחל אלכסנדר אז בקיץ האחרון גם סגרו את חופי בית ינאי, מפני שכמות הזיהום שמוזרמת לנחל מסוכנת גם לציבור, כמובן גם לציבור תושבי עמק חפר שסובלים מזה, ממחלות ועוד דברים שאולי אנחנו עוד לא יודעים כי המחקרים עדיין לא הראו את זה.

קטי קטרין שטרית: אני גם ביקרתי במועצה יחד עם ראש המועצה גלית שבאמת עושה לילות כימים כדי לפתור את הבעיה, וגם החברה להגנת הטבע.

קטי קטרין שטרית: אני הגשתי שתי הצעות לסדר וגם שלחתי שאילתה ועדיין יש תחושה של סחבת, ממש תחושה קשה של סחבת ארוכה בין המשרדים לביניהם.

קטי קטרין שטרית: הטענה הראשונה שלי היא למינהל האזרחי, שזה לא הנושא היחידי שפשוט מבחינתו מתעלם מצרכי הציבור מעבר לקו הירוק, הכוונה היא מעבר לקו הירוק.

קטי קטרין שטרית: יש שם אזרחים שסובלים ולי יש תחושה שהמינהל האזרחי לא עושה דבר וחצי דבר כדי למנוע, כי בידיו המניעה.

קטי קטרין שטרית: יש בעיה, אבל בואו נחפש את המניעה, איך אפשר למנוע.

קטי קטרין שטרית: המניעה שתלויה אך ורק במינהל האזרחי, והמינהל האזרחי יודע לעשות את הדברים, אפשר לפנות לראש העיר בטולכרם ולהגיד לו שיסגור את בית המטבחיים, או שיעשה א' או יעשה ב', אם לא, לא ניתן לך אישורי עבודה, לא ניתן לך א', לא ניתן לך ב'.

קטי קטרין שטרית: יש את הדברים האלה, אבל הוא לא עושה כלום, שום דבר, ואני מדברת על למעלה משנה וחצי שאני פונה למינהל האזרחי ואין שום עשייה.

קטי קטרין שטרית: ופתרון הביניים שאני חושבת שכדאי לעשות אותו, זה להרחיב את מט"ש יד חנה.

קטי קטרין שטרית: וכמובן, כמו שציינת, בעקבות הבג"צ שהוגש ב-2014 על ידי המועצה, שהמדינה התחייבה להרחיב את המט"ש, פניתי לכל הגורמים ואני חד משמעית אומרת, צריך להתמודד את זה וצריך, לא פלסטר, צריך להרחיב את המט"ש ולתת לו כי הוא קורס, הוא לא יכול להכיל את הכמות הזו, זה במקביל למניעה.

קטי קטרין שטרית: אם תהיה מניעה וגם הרחבת המט"ש אני חושבת שנוכל לפתור את הבעיה ונוכל לקחת את פנינת הטבע היפה הזו ולהפוך אותה למה שהיא הייתה.

מיכל (מיקי) חיימוביץ': תודה רבה.

מיכל (מיקי) חיימוביץ': חברי הכנסת, בואו ננסה לקצר כי אנחנו רוצים לקבל תשובות פה היום.

מיכל (מיקי) חיימוביץ': חבר הכנסת מיקי לוי, בבקשה.

מיקי לוי: אני אשתדל באמת להיות קצר.

מיקי לוי: מדובר בזיהום לאורך של שנים, הפתרונות הם בהישג יד.

מיקי לוי: הנחל נראה במצב נורא ואיום באמת, אי אפשר לתאר את זה, החי והצומח נעלמו מהנחל הזה, כאילו מדינת ישראל משופעת בנחלים בסדר הגודל הזה שאנחנו יכולים לוותר עליו.

מיקי לוי: יש פתרונות, גם בצד השני, יהודה ושומרון, אנחנו מעבירים להם כספים דרך המינהל, צריך להקים גם בצד השני מט"ש.

מיכל (מיקי) חיימוביץ': יש, הוא לא עומד ב - - -

מיקי לוי: לא, המט"ש ביד חנה אמור - - -

מיכל (מיקי) חיימוביץ': לא, הוקם גם מט"ש - - -

קטי קטרין שטרית: יש מט"ש בצד השני, הגרמנים בנו אותו, מיקי.

מיקי לוי: אבל הוא לא עומד, צריך להגדיל אותו.

קטי קטרין שטרית: הגרמנים בנו אותו, אבל הוא לא מתפקד, אתה מבין?

קטי קטרין שטרית: הגרמנים בנו אותו והוא לא מתפקד כמו שצריך.

גלית שאול: זה לא בגלל הבנייה, הוא מתפקד מצוין טכנית, רק צריך שהוא יתפקד מצוין גם בפועל.

קטי קטרין שטרית: זה מה שאני אומרת, שהוא לא מתפקד בעומסים הללו של השפכים.

מיכל (מיקי) חיימוביץ': בואו תיכף נבין מה קורה שם.

מיקי לוי: מדובר בזיהום מסוכן, מסוכן, חמור ביותר בריאותית.

מיקי לוי: הנזקים המצטברים הם בעלות הרבה הרבה יותר גבוהה מהקמת מט"ש בצד שלנו ובצד שלהם ונקיטת כל האמצעים.

מיקי לוי: זיהום מי התהום, זיהום חופי הים, השמדת החי והצומח, כל אלה יקרים עשרות מונים מהאפשרות להקים שני מתקני טיהור.

מיקי לוי: אני רוצה להפסיק כי אני רוצה שנגיע לידי - - -

קטי קטרין שטרית: כן, לשמוע את הפתרונות, אולי, אולי, בתקווה.

מיקי לוי: מה שאמרה חברתי די והותר, אני לא אחזור על אותם דברים רק כדי לדבר, כי אני שואף להגיע לידי איזה סיכום ושהוועדה הזו בראשותך תקבע אבני דרך ועוגנים לביקורת כדי שלא יקרה מה שקרה בשנים האחרונות, לא הייתה ביקורת של הוועדה ולכן זה התמסמס.

מיקי לוי: אני מאמין שאם חברי הכנסת, את, גברתי, יישבו על הרשויות המתאימות, אני שלחתי הצעות לסדר ושאילתות לשלושה שרים, נראה מי יענה לי, אחד יגלגל על השני.

קטי קטרין שטרית: גם אני.

מיקי לוי: באמת הוועדה הזו זה הצ'אנס האחרון והתקווה האחרונה שלנו.

קטי קטרין שטרית: מיקי, אפרופו תושבים, את זוכרת את הדיון של אתמול.

קטי קטרין שטרית: אני רוצה שיבינו, אני לא מתכוונת לרדת מהנושא הזה גם אם זה ייקח לי עוד פעם ועוד יום ועוד הצעה.

מיכל (מיקי) חיימוביץ': אני שמחה מאוד.

קטי קטרין שטרית: אני הבטחתי את זה לתושבי עמק חפר, אני הבטחתי את זה לחברה להגנת הטבע, אני הבטחתי את זה לכל הציבור.

קטי קטרין שטרית: אני אומרת לכם, אני לא ארד מזה, אנחנו נמשיך ונמשיך, מישהו יישבר.

מיכל (מיקי) חיימוביץ': קטי, עליי את לא צריכה לאיים בזה, הכול בסדר, לא נרד מזה.

קטי קטרין שטרית: לא, חלילה.

קטי קטרין שטרית: מיקי, זה לא עניין של איום, אני רק אומרת שאם במינהל האזרחי - - -

מיכל (מיקי) חיימוביץ': קטי, תני צ'אנס, בואי נתקדם.

קטי קטרין שטרית: כן, ברור.

מיכל (מיקי) חיימוביץ': חבר הכנסת משה ארבל.

משה ארבל: אני מברך על הדיון החשוב הזה.

משה ארבל: אני לא אגזול יותר מדקה, אני רק רוצה לדבר גם על עניין המשילות.

משה ארבל: לפני שנתיים השר להגנת הסביבה דאז ושר המים דהיום, זאב אלקין, הביא הצעת מחליטים שתתקצב 190 מיליון שקל, שיוקם צוות בין משרדי שיגבש תוך ארבעה חודשים תוכנית פעולה לטיפול במפגעים, התוכנית תכלול המלצות על פרויקטים סביבתיים דחופים שיש לטפל, גם מעבר לקו הירוק.

משה ארבל: והאירוע הזה, אחרי שנתיים וכלום לא קרה.

משה ארבל: לצערי הרב, הסיפור הזה שהממשלה מביאה החלטות ולא מיישמת אותן זה בעיית משילות קשה.

משה ארבל: אני חושב שאין רלוונטיות בהיותנו בקואליציה או באופוזיציה, אנחנו צריכים לפקח שהחלטות ממשלה לא תהיינה אות מתה ברשות.

מיכל (מיקי) חיימוביץ': תודה רבה.

מיכל (מיקי) חיימוביץ': ראשת המועצה עמק חפר, ד"ר גלית שאול, בבקשה.

גלית שאול: בוקר טוב.

גלית שאול: אני חייבת להגיד שאני מברכת על הדיון המהיר הזה, באמת צריך להגיד תודה לחברת הכנסת קטי שטרית ולחבר הכנסת מיקי לוי וגם לך, מיקי, שאת דוחפת את הנושא ביחד איתנו, עם כל השותפים.

גלית שאול: אתם צריכים להבין שהסיפור של נחל אלכסנדר לא התחיל היום.

גלית שאול: ותיקות וותיקי עמק חפר מספרים לנכדים שלהם שהם פעם רחצו במים שם, זאת אומרת שזה עניין קצר, זה לא הרבה שנים שעברו מהסיפור הזה.

גלית שאול: צריך לקחת בחשבון שעוד לפני 25 שנה, יש אצלי בחדר פסל גדול שהוא פרס שזכו מי שהוביל את המועצה באותן שנים ואת רשות הניקוז, פרס גדול שמדינת ישראל התכבדה בו כי זו המועצה האזורית שזכתה על שיקום נחל אלכסנדר.

גלית שאול: בעצם הגיעו להבנה שהנחל הזה הוא נחל שראוי להשקיע בו, הוא במרכז הארץ, הוא נמצא במקום כזה אסטרטגי, חשוב ומשמעותי לכל תושבי מדינת ישראל, לא רק לתושבי עמק חפר.

מיכל (מיקי) חיימוביץ': גלית, איפה זה תקוע?

מיכל (מיקי) חיימוביץ': תסבירי לנו את מה שקרה מאז הבג"צ שהגשתם.

גלית שאול: כן, חשוב לי להסביר.

גלית שאול: המדינה הכירה בזה, וחשוב לי גם להסביר את הטעות, שגם שמענו אותה קודם, אנחנו בעצם מאותה תפיסה שצריך להקים מט"ש חדש בכספים שכל העולם נרתם ובשיתופי פעולה הקימו מט"ש חדש בצד הפלסטינאי, וחשוב להגיד, מאז הקימו מט"ש חירום, אמרו בינתיים, זמני, עד שיוקם בצד שלנו.

גלית שאול: מט"ש החירום הזה הוקם מתוך מטרה לתת פתרון ביניים, בינתיים מה שקורה זה שיש מט"ש שקורס.

גלית שאול: המראות הקשים, ולזה אני לא חוזרת, זה ברור לכולם שהמצב הוא כל כך קשה.

גלית שאול: אנחנו כרגע נמצאים בנקודת זמן שבה מדינת ישראל הבטיחה משהו לפני חמש שנים, כולם אומרים לנו הכול בסדר, מה הבעיה?

גלית שאול: יש לכם הבטחה של המדינה.

גלית שאול: 12 מיליון תוקצבו, אנחנו סיימנו ב-12 מיליון את התכנון, צריך להבין שתכנון של מט"ש כזה משמעותי, בימים הקרובים, ממש בימים הקרובים זה מוגש לשיפוט, אבל כסף לתקצוב של הדבר הזה אין.

גלית שאול: אנחנו נמצאים כרגע בשלב שבו חייבים לעשות צעדים מניעתיים כאלה שהם חלק מהפתרון הכללי.

גלית שאול: הסכום הראשון המיידי צריך להיות 80 מיליון שקלים, שחייב להיות מיידי כי אחרי שהשיפוט הזה עובר ורשות המים, אני מאמינה, כי היא כמובן מלווה את כל התהליך הזה, תסיים את השיפוט בחודשים הקרובים, מיד אחרי החגים, תסיים את זה, צריך להתחיל בעבודות.

גלית שאול: העבודות צריכות להתחיל במשהו שיהיה ממשי כרגע, תחנות שאיבה - - -

מיכל (מיקי) חיימוביץ': ולזה 80 מיליון?

גלית שאול: 80 מיליון.

גלית שאול: תחנות שאיבה, יש לנו תוכנית גם בינתיים לאגנים ירוקים שתוך שנה כבר יכולים לעשות איזה שהוא שינוי במים.

גלית שאול: יש שם סכומים שאמורים להציל את המט"ש זה מקריסה בינתיים ולהתחיל את הבנייה.

גלית שאול: כן, צריך לתקצב ולהגיע עד 250 מיליון.

גלית שאול: זה לא קורה ביום, אני מבינה את זה, זה ברור לי, מדינת ישראל נמצאת היום במקום לא פשוט, אבל לאט לאט, חייבים להתחיל, לא יכול להיות הסחבת הזאת.

גלית שאול: אנחנו מחכים שנים ארוכות.

גלית שאול: אני מדברת עם כל, וקטי יודעת, אין מישהו שאנחנו לא הגענו אליו.

גלית שאול: אני חושבת שהמחותן המרכזי שצריך להיות פה זה כמובן האוצר שהוא מעורב בתמונה והוא יודע ויודע שיש לו אחריות לתקצוב של הדבר הזה וזה עדיין לא הגיע.

גלית שאול: אני מבינה שאין תקציב מדינה, האם זה מופיע בתוך התקציב, האם זה חלק ממה שיש?

גלית שאול: אני לא ראיתי את הדבר הזה, אף אחד לא יכול להבטיח לי את הדבר הזה.

מיכל (מיקי) חיימוביץ': ניר, אני לא רוצה לחזור על המצב הקשה של נחל אלכסנדר, אני רוצה לקדם את הדיון, אז אם חשוב לך להגיד עוד משהו.

ניר פפאי: אני אגיד בקצרה, ברשותך.

ניר פפאי: דבר ראשון אני חייב להצטרף לברכות, גם לך, גברתי היושבת ראש, וגם לכם, שאתם לא מרפים מהנושא הזה ושומרים אותו על סדר היום.

ניר פפאי: העברנו נייר עמדה, אני באמת לא אחזור על הדברים, הם גם נאמרו כאן.

ניר פפאי: אנחנו רואים, חלקנו, את הסרטונים מדי יום, שמופצים אלינו מהמט"ש על ידי מנהל המט"ש ואנחנו רואים את כל התיאורים שראינו כאן.

ניר פפאי: הדברים כאמור מוכרים וידועים, ואם באמת לתמצת את זה במשפט אחד, את האבסורד, שבשנת 2020, כשהקורונה מכל עבר ומשתוללת, זורם דם משחטות בנחל מרכזי בישראל, זה לא סביר ולא הגיוני.

ניר פפאי: שוב פעם, זה נאמר, זה לא חדש, זה לא מפתיע, זה קורה כל הזמן, בוודאי לפני חגים, והדבר הזה יקרה גם בחודש הקרוב, מנחל אדום של דם הוא יהפוך לנחל שחור של העקר ולכן צריך להגיד שהאדישות, לא שלכם, אבל האדישות של מקבלי ההחלטות לפעמים היא מזעזעת לא פחות מהזיהום של הנחל כי הדברים האלה נמשכים כל הזמן.

ניר פפאי: לכן עייפנו מדיבורים, זה, אני חושב, מה שמשותף לכולם, עייפנו מדיבורים, לא רוצים יותר הבטחות, לא רוצים יותר הסברים, לא רוצים יותר תירוצים, רוצים מעשים.

ניר פפאי: הגיע הזמן למעשים.

ניר פפאי: לצערי שוב ושוב נדמה שהכלבים נובחים והשיירה עוברת, או בצורה אחרת, השיירה מגלגלת את האחריות מאחד לשני, הפלסטינאים על ישראל, המינהל האזרחי על הפלסטינאים, משרד המים על רשות המים, רשות המים על האיחוד האירופי עם קיזוזי הכספים והמשרד להגנת הסביבה בכלל נעלם ואנחנו לא רואים אותו.

ניר פפאי: ולכן, ופה אני מגיע לקונקרטי, נדרש מבוגר אחראי, ופה אני מתחבר למה שנאמר על ידי חברי הכנסת, חסר מבוגר אחראי שישים לזה סוף.

ניר פפאי: ואת, גברתי היושבת ראש, אתם, חברי הכנסת, אתם יכולים להיות המבוגר האחראי, לבצע מעקב רבעוני, כמו שנאמר פה, מעקב לראות שהדברים קורים.

ניר פפאי: היום מדברים על ועדת שיפוט, אחרי זה צריך מכרז, אחרי זה צריך זוכה, לדברים יש המון שלבים ואם לא יהיה מי שיעקוב אחרי זה ויראה שהדברים קורים שוב פעם נהיה כמו הבג"צ, לפני חמש שנים, הבטיחו לפני חמש שנים והנה אנחנו נמצאים כאן היום והתכנון עוד לא הסתיים.

ניר פפאי: צריך להגיד, מבחינת פתרונות טווח ארוך, לעקוב שהמט"ש באמת מוקם ויש את התקציבים.

ניר פפאי: טווח קצר ומיידי, מעבר למה שראשת המועצה אמרה, 80 מיליון, מחר בבוקר, ואני מתכוון למחר בבוקר, אנחנו כתבנו חצי מיליון, בערב נאמר לי שזה מיליון שקל, עדיין זה כסף קטן, למגובים, למשהו שאנשי המט"ש יהיו מסוגלים להתמודד עם מה שמגיע, עם הזוועה שמגיעה לשם כל יום.

ניר פפאי: מיליון שקל, לא צריך לחכות לכספים ול - - -

מיכל (מיקי) חיימוביץ': למה מיליון שקל האלה ישמשו?

ניר פפאי: מיליון השקל יעזרו לאנשי המט"ש לפחות לנקות את מה שמגיע וזה יעזור להם מאוד.

מיקי לוי: אתה מדבר על הצד הפלסטיני?

ניר פפאי: לא, בצד שלנו.

מיכל (מיקי) חיימוביץ': במט"ש יד חנה.

ניר פפאי: ולנסות, ככה לסיים באמת, כי זה הדברים שצריכים, אמרנו, יש פה גלויות שאני אשמח אחרי זה לחלק לכם כמובן, שמראות מה צריך לעשות.

ניר פפאי: והנה, זה לא אגדה, זה יכול להיות אחרת, הנחל יכול, החיים יכולים לחזור אליו, הבריאות יכולה להיות ואני חייב להגיד שאי אפשר, מה יכול כבר להניע את הציבור?

ניר פפאי: ראינו את התמונות המזעזעות האלה, אנחנו ערב ראש השנה, הלוואי שנוכל להרים יום אחד כוסית של מים נקיים, לצערי בינתיים יש לנו רק את מי הביוב מהנחל וזה מה שזורם לנחל.

ניר פפאי: חסכתי מכם את האדום, אבל זה מה שזורם בנחל ישראל.

קטי קטרין שטרית: היושבת ראש, הוא מראה לך את ה - - -

מיכל (מיקי) חיימוביץ': כן.

ניר פפאי: באמצע הארץ, היום, היום, לא לפני 20 שנה, זה מה שזורם בנחל.

ניר פפאי: זה מזעזע.

ניר פפאי: זה לא יכול להימשך כך.

ניר פפאי: תודה.

מיכל (מיקי) חיימוביץ': זה מזעזע, זה בלתי ניתן להבנה.

מיכל (מיקי) חיימוביץ': הדובר הבא, נסים אלמון, מנכ"ל רשות ניקוז ונחלים שרון.

קטי קטרין שטרית: בינתיים עד שהוא עולה, מדובר בעוד רשות, יש גם את לב השרון, וזה נחל חדרה, נחל תאנים ועוד כמה נחלים שבדרך.

מיכל (מיקי) חיימוביץ': כל נחלי ישראל במצב נפלא, כמו שאתם יודעים.

גלית שאול: כמובן.

גלית שאול: אני גם יושבת ראש רשות הניקוז וזה נושא סביבתי, הוא מזהם את כולם כמובן, את כל האזור.

נסים אלמון: שלום לכם.

מיכל (מיקי) חיימוביץ': שלום לך, אדוני.

מיכל (מיקי) חיימוביץ': בדיון בוועדה הזו בנושא הזיהום בנחל אלכסנדר ב-30 בינואר 2018 אמרת שהפרויקט לבניית מט"ש חדש ביד חנה ייקח חמש שנים, מחולק לשני שלבים, הראשון זה העתקת תחנת הסניקה של אירתח, שכבר אושרה ותוקצבה לפני שנים, וחלק שני זה הבנייה של המט"ש החדש.

מיכל (מיקי) חיימוביץ': אני מבקשת לדעת מה נעשה בשטח מאז הדיון מאז.

מיכל (מיקי) חיימוביץ': שנתיים.

נסים אלמון: אמרתי בישיבה בכנסת, אכן אני אשמח מאוד אם תוך חמש שנים המט"ש החדש יתחיל לעבוד, אבל זו הייתה מין אמונה שאולי יקרה, ואמרתי שאם זה יקרה אני בגילי מוכן לרקוד על מדרגות הכנסת, אבל זה לא יקרה.

נסים אלמון: גם בשלב הזה, גם אם אושר באותה ישיבה בכנסת, שאושרה על ידי האוצר, 250 מיליון שקל לביצוע, לא לתכנון, לביצוע, יש אישור בעצם והאוצר התחייב ל-250 מיליון שקל.

נסים אלמון: בינתיים מה שאנחנו רואים ומה שאני מאמין שגם בעוד עשר שנים המט"ש הזה לא יעבוד.

מיכל (מיקי) חיימוביץ': לא, אנחנו לא מוכנים לשמוע את זה.

נסים אלמון: אם יעבוד בעוד עשר שנים אני עדיין ארקוד על מדרגות הכנסת.

נסים אלמון: בינתיים אני רוצה להציע הצעה אחרת, שדרוג זמני באגנים ירוקים.

נסים אלמון: רשות הניקוז עם המועצה האזורית עמק חפר השיגה ליד נחל שכם, על גדת נחל שכם, שטח של 30 דונם שיכול לגדול עד 60 דונם ואנחנו תוך שנה יכולים להקים אגנים ירוקים שם ובעצם לשאוב את כל זרימת הבסיס ולהעביר אותה דרך האגנים הירוקים ולהזרים את זה חזרה לנחל שכם ונחל אלכסנדר.

נסים אלמון: איכות המים תשתפר עשרות מונים מהמצב הקיים.

נסים אלמון: זה לא הפתרון הסופי, זה פתרון ביניים.

נסים אלמון: המט"ש המתוכנן חייב לקום בשלמותו וכשיקום המט"ש השלם, הסופי, אנחנו נקבל מים לנחל בהתאם להחלטת ממשלה באותם מי קולחים אחרי שלב הטיהור.

נסים אלמון: אנחנו נעביר אותם לאגנים הירוקים, נייצר שטח טבע יפהפה לסביבה וגם נשפר את איכות המים, נלטש אותם ונחזיר אותם כמעט מי שתייה בתוך הנחל.

מיכל (מיקי) חיימוביץ': מה התקציב שנדרש לאותם אגנים ירוקים פסטורליים?

נסים אלמון: זה לא פוטר אותנו מלהקים את המט"ש.

מיכל (מיקי) חיימוביץ': ברור.

מיכל (מיקי) חיימוביץ': אני שואלת, את התקציב לעשות את האגנים הירוקים יש לך?

נסים אלמון: אין לי, אני מבקש את הכסף הזה לאגנים הירוקים.

מיכל (מיקי) חיימוביץ': כמה כסף זה האגנים הירוקים?

נסים אלמון: קרקע יש לנו כבר ויש הסכמה על הקרקע ויש אפילו מכתב תמיכה של מי שנתן לנו את הקרקע, זה גן יאשיה, ועל הקרקע הזאת, שהיא זמינה והתכנון קיים והשיטות קיימות, אנחנו בעצם מחר בבוקר יכולים להתחיל לעבוד.

נסים אלמון: למען הגילוי הנאות הגשנו את זה לקרן לשטחים פתוחים מתוך תקווה שהם יממנו את השלב הראשון של הכסף, אנחנו עוד לא יודעים.

מיכל (מיקי) חיימוביץ': ואיפה זה עומד?

גלית שאול: זה רק הוגש.

נסים אלמון: אבל אם נקבל תקציב בסביבות 20-18 מיליון שקל האגנים הירוקים ייצאו לפועל תוך שנה.

מיכל (מיקי) חיימוביץ': תוך שנה.

מיכל (מיקי) חיימוביץ': זה פתרון נחמד לעוד שנה, כרגע עכשיו זה עוד לא עוזר לנו.

נסים אלמון: בהתאם ליכולת הביצוע שלנו.

מיכל (מיקי) חיימוביץ': תודה רבה לך.

מיכל (מיקי) חיימוביץ': משרד האוצר, אורי דביר, רפרנט סביבה, בבקשה.

מיכל (מיקי) חיימוביץ': בדיון בבג"צ, אורי, אתם התחייבתם למדינה לתקצב את פרויקט שדרוג מט"ש יד חנה, אני מבקשת לדעת כמה כסף העברתם עד היום לטובת העניין הזה, מה הסכום ומתי תועבר יתרת הסכום.

אורי דביר: אז קודם כל אני באמת רפרנט של הגנת סביבה, אני לא הרפרנט של תחום המים, אבל בדקתי איתו בתחילת הדיון.

אורי דביר: אנחנו מודעים באמת לצורך הדחוף לשדרג את המט"ש ולהרחיב אותו, זה היום פרויקט הביוב המרכזי שנמצא על השולחן.

אורי דביר: כמו שגם עלה בדיון יש באמת עלויות גבוהות בגלל השפכים הבעייתיים, אבל הציפייה שלנו, ואנחנו עובדים על זה, שאחרי החגים יהיה פתרון, יהיה פתרון תקציבי לשדרוג של המט"ש הזה.

מיכל (מיקי) חיימוביץ': לא, זה לא מספיק המילה הזאת, אחרי החגים.

מיכל (מיקי) חיימוביץ': אורי, אחרי החגים, אתה יודע, זה בשירים.

מיכל (מיקי) חיימוביץ': תן לנו תאריך, בבקשה.

אורי דביר: ממש בתחילת הדיון, כששמעתי את הנושאים שעלו, שהעיקר זה באמת שדרוג מט"ש יד חנה, בדיוק דיברתי עם המקביל שלי, שמתעסק בביוב, הוא אמר שזה הפרויקט המרכזי על השולחן, עכשיו בדיונים.

מיכל (מיקי) חיימוביץ': אתה יודע, כל פעם שאתה אומר ביוב זה מצחיק אותנו כי אנחנו מדברים על נחל שהפך להיות פשוט תעלת ביוב.

אורי דביר: אני חושב שאפשר לסכם ששבוע-שבועיים אחרי החגים אנחנו נעדכן את הוועדה בסטטוס.

מיכל (מיקי) חיימוביץ': אבל תגיד לנו מה אתם חושבים לעשות.

קטי קטרין שטרית: הכיוון, מה הכיוון לפחות?

קטי קטרין שטרית: שנדע.

אורי דביר: הכיוון, כמו שאמרתם, זה באמת לפעול לשדרוג המט"ש.

מיכל (מיקי) חיימוביץ': כן, אבל אנחנו יודעים שהטוטאל הגדול זה 250 מיליון.

מיכל (מיקי) חיימוביץ': היו פה שני דברים, האחד, 20 מיליון לאגנים הירוקים, מיליון עכשיו, עכשיו, לא אחרי החגים, עכשיו צריכים מיליון כדי שהאנשים שגרים ליד הנחל הזה, הבריאות שלהם לא תהיה בסכנה.

מיכל (מיקי) חיימוביץ': אנחנו לקראת המסיק, אנחנו ראינו את התמונות של המשחטות האלה, אתה צריך להתחייב על משהו שאתה יכול להעביר עכשיו.

אורי דביר: אני מסכים, בגלל זה אנחנו אומרים שזה הפרויקט - - -

מיכל (מיקי) חיימוביץ': אתה מסכים ואתה אומר לי אחרי החגים.

אורי דביר: רגע, רגע, בסוף זה הפרויקט, העלויות שאנחנו מכירים היום זה בין 250 ל-400 מיליון שקל לשדרוג המט"ש, אלה עלויות מאוד גבוהות, אבל, כמו שאמרתי - - -

מיכל (מיקי) חיימוביץ': שהתחייבתם אליהן.

גלית שאול: ב-2014.

אורי דביר: כמו שאמרתי, זה לא פרויקט שאנחנו אומרים שזה עלויות גבוהות ואין מה לעשות, זה פרויקט הביוב המרכזי שיש היום על השולחן ואנחנו עובדים עכשיו באמת לתת לזה פתרון.

אורי דביר: אני חושב ששבוע-שבועיים אחרי החגים נוכל לעדכן את הוועדה בפתרון לדבר הזה, אני חושב שזאת המטרה, המטרה זה להביא את הפתרון הכולל.

גלית שאול: זה פשוט מטריף אותי, אני לא יכולה לשמוע שהוא אומר פרויקט הביוב.

מיכל (מיקי) חיימוביץ': הוא אומר שזה פרויקט ביוב.

מיקי לוי: אתם דנים שש שנים, חבר'ה, איזה פרויקט?

מיקי לוי: על מה אתה מדבר?

אורי דביר: על שדרוג המט"ש.

אורי דביר: אנחנו דיברנו על שדרוג המט"ש, זה הדבר החשוב, זה מה שעלה בוועדה.

קטי קטרין שטרית: אבל זה מ-2014, מה מנע מכם מ-2014 להעביר את התקציב?

קטי קטרין שטרית: אתה אומר אחרי החגים.

קטי קטרין שטרית: איזה חגים?

קטי קטרין שטרית: לא אמרת, יכול להיות שזה גם 2025, הכול יכול להיות.

קטי קטרין שטרית: זה עצוב, זה עצוב.

קטי קטרין שטרית: אתה צוחק, אנחנו לא.

אורי דביר: אני לא צוחק, אני באמת אומר, זה הפרויקט המרכזי שעומד לנגד עינינו על השולחן בימים אלה ואנחנו באמת פועלים למצוא לזה את הפתרון.

קטי קטרין שטרית: מיקי, בואי נעשה דיון נוסף.

קטי קטרין שטרית: הוא אמר שבועיים.

מיכל (מיקי) חיימוביץ': ברור שאנחנו נעשה דיון נוסף.

קטי קטרין שטרית: אנחנו נבדוק בעוד שבועיים.

קטי קטרין שטרית: הכי טוב.

מיכל (מיקי) חיימוביץ': הוא אומר שבועיים אחרי החגים, הוא לא אמר עוד שבועיים.

מיכל (מיקי) חיימוביץ': שימי לב למה שהוא אמר.

קטי קטרין שטרית: אוקיי, שבועיים אחרי החגים, אין בעיה.

מיקי לוי: גם טוב.

קטי קטרין שטרית: גם טוב, בואי נעשה - - -

מיכל (מיקי) חיימוביץ': בסדר, אבל שנייה, מה לגבי המיליון שקל?

מיכל (מיקי) חיימוביץ': מיליון שקל שצריך עכשיו, עכשיו, כדי שנוכל את האחרי חגים הזה, את החודש הזה, לעבור, אחרת אתה יודע מה הולך לקרות בנחל הזה בחודש הזה, עוד מעט?

אורי דביר: אני יכול לבדוק ונחזור עם עדכון לוועדה.

מיכל (מיקי) חיימוביץ': מיליון שקל.

מיכל (מיקי) חיימוביץ': אנחנו מבקשים עכשיו.

מיכל (מיקי) חיימוביץ': אתה יכול לבדוק את זה, בבקשה?

אורי דביר: כן.

מיכל (מיקי) חיימוביץ': תודה רבה.

מיכל (מיקי) חיימוביץ': אני מבטיחה לך, אורי, אנחנו פה הולכים לעשות על זה דיונים קבועים.

מיקי לוי: אני מתנצל, יש לי צרות בוועדה אחרת.

מיכל (מיקי) חיימוביץ': יש צרות, יש צרות בכל הוועדות.

מיכל (מיקי) חיימוביץ': תודה רבה, חבר הכנסת מיקי לוי.

מיכל (מיקי) חיימוביץ': תודה רבה, אורי דביר.

מיכל (מיקי) חיימוביץ': בני אלבז, קצין מטה איכות סביבה במינהל האזרחי.

מיכל (מיקי) חיימוביץ': אדוני, אתה דיווחת לוועדה הזו בדיון על נחל אלכסנדר בינואר 2018 על המט"ש שהוקם על ידי ה-KFW, זרוע של ממשלת גרמניה לסיוע למדינות מתפתחות במערב שכם ומטפל בביוב ברמה שניונית.

מיכל (מיקי) חיימוביץ': אני מבקשת להבין מה המצב שם במט"ש הזה, האם הוא הורחב כך שהוא יוכל לקלוט גם את הביוב של הכפרים שמסביב לשכם.

קטי קטרין שטרית: ומה הם עושים למניעה.

בני אלבז: את שומעת אותי?

מיכל (מיקי) חיימוביץ': אני שומעת, אבל יש שם כפילות.

מיכל (מיקי) חיימוביץ': אני מבינה שלא עושים הרבה זום אצלכם.

בני אלבז: שלום, שומעים אותי עכשיו?

מיכל (מיקי) חיימוביץ': מעולה, תודה רבה.

מיכל (מיקי) חיימוביץ': האם שמעת את שאלתי?

בני אלבז: כן, שמעתי את שאלתך, אני אתן לכם דיווח על כל הסטטוס.

בני אלבז: מט"ש שכם מערב הוקם על ידי ה-KFW, מט"ש שעובד ברמה גבוהה מאוד, בעלות של 42 מיליון יורו.

בני אלבז: אנחנו יחד עם ה-KFW ועם הרשות הפלסטינית, המט"ש הוקם בשטח C, מט"ש ברמה שניונית, עובד מעולה.

בני אלבז: אנחנו הולכים עכשיו לתוכנית לנצל את הקולחים שיוצאים מהמט"ש לכיוון שדרוג והשקיה של איזה 600 עד 800 דונם פלסטינים משפכי המט"ש.

בני אלבז: הזרימה של המט"ש זורמת ישר לתוך נחל שכם ומשם זה מגיע למט"ש יד חנה.

קטי קטרין שטרית: אולי תתייחס קודם כל לשפכים שמוזרמים, למה אתה מתייחס למה שקורה בצד הפלסטינאי?

קטי קטרין שטרית: עם כל הכבוד לצד הפלסטינאי, הוא לא מעניין אותי, אותי מעניין מה קורה עם נחל אלכסנדר.

מיכל (מיקי) חיימוביץ': כן, אבל זה מתחיל שם.

קטי קטרין שטרית: כן, אבל את מבינה מה הוא עושה - - -

בני אלבז: השאלה ששאלתם, שאלתם על מט"ש שכם ואני עניתי על מט"ש שכם.

מיכל (מיקי) חיימוביץ': נכון, רצינו לדעת מה המצב שם.

קטי קטרין שטרית: כדי למנוע שפכים.

קטי קטרין שטרית: כן, למנוע את השפכים לכיוון ה - - -

בני אלבז: השפכים הם ברמה מצוינת, אנחנו עושים להם בדיקות כמעט כל חודש.

מיכל (מיקי) חיימוביץ': אתה ראית מה מגיע ליד חנה?

מיכל (מיקי) חיימוביץ': מה זה שפכים ברמה מצוינת?

מיכל (מיקי) חיימוביץ': אנחנו מדברים על עופות ועל דם שמגיעים לנחל אלכסנדר.

בני אלבז: את שאלת אותי על המט"ש אני עניתי לך על המט"ש.

בני אלבז: אז אני אמשיך, ברשותכם.

מיכל (מיקי) חיימוביץ': למה הדברים האלה לא מגיעים למט"ש ההוא?

מיכל (מיקי) חיימוביץ': מה אתם עושים - - -

בני אלבז: אני אמשיך, ברשותכם.

מיכל (מיקי) חיימוביץ': כן.

בני אלבז: המטרה בגדול שהשפכים של מט"ש שכם יעברו להשקיה באזור שכם והפלסטינים מגיבים נכון לזה ואנחנו מתקדמים בנושא.

בני אלבז: השפכים, אחרי שהם יוצאים מהמט"ש ברמה טובה, הם מגיעים בסופו של דבר ליד חנה כאשר עוד כפרים פלסטינאים בדרך מתחברים לנחל וגם הם שופכים את השפכים שם.

בני אלבז: בנחל שכם זורמים מאות טונות, מאות קובים של שפכים שמגיעים בסופו של דבר ליד חנה.

בני אלבז: ביד חנה יש עלות שמתקבלת מרשות המים כ-19 מיליון שקל בשנה עבור הטיפול בשפכים שמגיעים מהרשות הפלסטינית.

בני אלבז: 19 מיליון שקל.

מיכל (מיקי) חיימוביץ': לא, אני לא - - -

קטי קטרין שטרית: אין לך מה להבין, את מבינה מה הוא אומר לך?

קטי קטרין שטרית: הוא מטפל בשטח הפלסטינאי.

בני אלבז: דקה, דקה.

קטי קטרין שטרית: הוא מטפל בשטח הפלסטינאי.

קטי קטרין שטרית: הוא מודיע לך עכשיו שמשתמשים במים לחקלאות הפלסטינאית, השפכים, הפסולת עוברת לישראל.

קטי קטרין שטרית: את מבינה את זה?

קטי קטרין שטרית: זה התפקיד של המינהל האזרחי.

בני אלבז: לא, המינהל האזרחי, חברת הכנסת קטי, אני רק אעדכן, המינהל האזרחי עושה עבודת קודש בשטח.

קטי קטרין שטרית: לא, בגלל זה אני רוצה לסגור אתכם.

בני אלבז: אנחנו עושים עבודה תוך סיכון חיים - - -

קטי קטרין שטרית: מיותרים לחלוטין.

בני אלבז: עושים סיורים בשטחים כדי למנוע את כל מפגעים באזור, זה מאוד חשוב.

בני אלבז: האנשים שלנו עושים עבודה תוך סיכון חיים בשטח ואנחנו עושים את העבודה ברמה הכי גבוהה שיש.

בני אלבז: כשאני אומר שיוצא ברמה שניונית מהנחל ומגיע לכיוון יד חנה, נכון שהשפכים לא מטוהרים, בדרך מתחברים כפרים פלסטינאים ל - - -

מיכל (מיקי) חיימוביץ': אז מה אתה עושה כדי לעצור את זה?

מיכל (מיקי) חיימוביץ': אני מנסה להבין.

קטי קטרין שטרית: מיקי, זה שטחי C.

בני אלבז: אני מסביר לכם, אתם לא נותנים לסיים.

קטי קטרין שטרית: אבל זה שטחי C, זה לא A ו-B, זה שטחי C.

קטי קטרין שטרית: C זה C, זה שלנו.

בני אלבז: לא, קטי, זה לא שטחי C.

מיכל (מיקי) חיימוביץ': אתם צריכים למנוע את השפיכה של השפכים האלה - - -

בני אלבז: אז אני מסביר לך.

בני אלבז: זה לא שטחי C.

בני אלבז: התל"ג הפלסטיני הוא 2,000 דולר בשנה לאדם, התל"ג הישראלי הוא 42,000 דולר.

בני אלבז: - - -

ניר פפאי: המשחטות ב-C.

מיכל (מיקי) חיימוביץ': המשחטות ב-C, אומרים.

מיכל (מיקי) חיימוביץ': רק שנייה, איזה פעולה אתה עשית, בתור ראש המינהל האזרחי, על מנת להפסיק את השפיכה הזאת של המשחטות האלה, של חלקי הגופות לנחל?

מיכל (מיקי) חיימוביץ': מה אתה עושה?

קטי קטרין שטרית: שהם בשטחי C.

בני אלבז: אז אני אתן לך את הפעולות שעשינו.

בני אלבז: אנחנו בפסח האחרון ניקינו את כל נחל שכם, ביצענו עבודת קודש עם סיכון חיים של כל העובדים שלנו, יחד עם עיריית טול כרם.

מיכל (מיקי) חיימוביץ': אתה ראית את התמונות מהשבועות האחרונים?

מיכל (מיקי) חיימוביץ': אתה ראית מה זורם לנחל?

בני אלבז: פתחנו שם בחול המועד - - -

מיכל (מיקי) חיימוביץ': אדוני, אתה ראית מה זורם לנחל?

מיכל (מיקי) חיימוביץ': למה אתה לא סוגר את המשחטה הזאת?

בני אלבז: דקה, אני מכיר ואני אתן לכם דוגמה.

קטי קטרין שטרית: נכון, שיסגור אותה.

קטי קטרין שטרית: תסגור את המשחטה.

בני אלבז: בגלל זה מקבלים 19 מיליון שקל על הטיפול שם.

בני אלבז: אני רוצה להגיד משהו אחד, אתם לא נותנים לי לדבר, התל"ג הפלסטיני לאדם הוא 2,000 דולר לשנה, התל"ג הישראלי, ל דוגמה, הוא 42,000 דולר, הם לא יכולים להשקיע בתשתיות ובכספים וה-KFW השקיעו את ה-42 מיליון יורו בנושא.

קטי קטרין שטרית: תסגור את המשחטה.

קטי קטרין שטרית: תסגור את המשחטה.

קטי קטרין שטרית: מה הבעיה?

קטי קטרין שטרית: תסגור, זה ביד שלך.

בני אלבז: אני אגיע גם לזה.

בני אלבז: בשנתיים האחרונות, למשל דוגמה, בחג סוכות הקרוב אנחנו נכנסים ומנקים את נחל שכם עוד פעם, יחד עם הרשות הפלסטינית, למרות הבלגן ש - - -

קטי קטרין שטרית: כן.

בני אלבז: אני מסביר משהו.

בני אלבז: עם עיריית טולכרם.

בני אלבז: הם עושים את העבודה.

מיכל (מיקי) חיימוביץ': אדוני, סליחה, אני מצטערת שאני קוטעת אותך, אני נורא מצטערת, אבל אתה לא מתייחס לבעיה העיקרית, מה יהיה עכשיו עם המסיק?

מיכל (מיקי) חיימוביץ': מה הולך להיות, מה אתם הולכים לעשות?

בני אלבז: אז אני אגיד לך גם מה יהיה עם המסיק.

בני אלבז: מועצת בת חפר - - -

גלית שאול: הוא מתכוון לעמק חפר.

בני אלבז: סגן ראש המועצה, שעושה עבודה אדירה בוועדת השיפוט שתהיה ב-15 בחודש כדי לפנות את העקר, הגישו תוכנית מעולה לסמנכ"לית מלה שוורץ שאחראית על הוועדה, שעושה עבודה מעולה בנושא, ומטפלת במט"ש יד חנה בכל סכום, וגם במיליון הזה שאתם מדברים, והיא מטפלת באופן מיידי, סוגרת את כל הנושאים השוטפים שיש שם בתוך המט"ש.

בני אלבז: ובשם המועצה הגישו בקשה לוועדת השיפוט, זה נדון בוועדת השיפוט.

קטי קטרין שטרית: למה לא תובעים אותם, המינהל האזרחי?

בני אלבז: זה עולה בשבוע הבא עוד פעם לוועדת השיפוט כי ביקשו לעשות מקצה שיפורים.

בני אלבז: הנושא מתקדם בצורה – בת חפר מקדמים את זה בצורה מעולה.

קטי קטרין שטרית: עמק חפר, אתה אומר בת חפר.

בני אלבז: עמק חפר, סליחה.

מיכל (מיקי) חיימוביץ': סליחה, מר אלבז, יש לי עוד שאלה.

מיכל (מיקי) חיימוביץ': מה הסטטוס בפרויקט שאמור לקום מתקן טיהור שפכים בטולכרם?

מיכל (מיקי) חיימוביץ': אתה יכול להגיד לנו?

בני אלבז: מה?

בני אלבז: לא שמעתי.

מיכל (מיקי) חיימוביץ': אמור לקום מתקן טיהור שפכים בטולכרם?

בני אלבז: מתקן טיהור שפכים בטולכרם, אין לנו מתקן טיהור שפכים בטולכרם.

מיכל (מיקי) חיימוביץ': אני יודעת שאין.

בני אלבז: המדינות התורמות בייבו, עשו ביוב של כל המערכת של העיר טולכרם, עשו מערכת ביוב רצינית, בייבו את כל העיר.

בני אלבז: אני צריך להסביר שכפרים פלסטינאים, אין להם מערכת פנימית, אין הרבה ערים שהן מחוברות למערכות פנימיות שיכולות להתחבר לשפכים, אין, ובטולכרם היה פרויקט ענק של המדינות התורמות - -

גלית שאול: האם זה הגיוני שנחל אחד אחראי לביוב של כל הרשות?

גלית שאול: כל הבעיה של הרשות נשפכת לנחל אחד?

בני אלבז: - - והם יצרו את זה עכשיו שם והיום השפכים שלהם אמורים להגיע בסופו של דבר לבריכות החמצון וצנרת שלמה לכיוון יד חנה.

בני אלבז: בזה משדרגים את יד חנה.

מיכל (מיקי) חיימוביץ': אמורים, אמורים, אמורים, אמורים כבר שנים, אבל תראה מה קורה בשטח, באמת, שום דבר לא זז.

בני אלבז: אז אני אומר לך שהמקרים של הנוצות וזה שהיה זה היה פעמיים.

קטי קטרין שטרית: זה לא מהכפרים, זה רק מבית המטבחיים.

בני אלבז: דקה.

בני אלבז: דקה.

מיכל (מיקי) חיימוביץ': אם יש משחטה ספציפית שיש איתה בעיה חוזרת ונשנית, התפקיד שלך זה לטפל בזה.

בני אלבז: אני אסביר גם על זה.

גלית שאול: את ראית את המשאיות שמגיעות.

גלית שאול: פשוט שופכות - - -

קטי קטרין שטרית: כן, המשאיות, אני ראיתי את המשאיות.

בני אלבז: אתם טועים, גם הכתבת טעתה, המשאיות מגיעות ושופכות במנהול של בריכות החמצון של טולכרם.

בני אלבז: בריכות החמצון.

בני אלבז: שימו לב, הם לא שפכו בדרך.

בני אלבז: היה פעמיים מקרים שנשפכו לתוך הנחל באופן פיראטי בשנה האחרונה, זה מה שהיה, שיהיה ברור.

בני אלבז: אנחנו במקביל, ראש המינהל האזרחי מוביל - - -

קטי קטרין שטרית: מר אלבז, אני רוצה לשאול אותך שאלה.

קטי קטרין שטרית: האם נראה לך שכל השפכים של בית המטבחיים, זה לא מהכפרים, זה רק מהמשחטות, אין לכם שום אמצעי?

קטי קטרין שטרית: לסגור אותם, להעניש אותם, לעשות אכיפה?

קטי קטרין שטרית: או שנוח לכם שהמדינה תמשיך להשקיע מיליונים ומיליונים.

קטי קטרין שטרית: הרי גם אם ירחיבו את יד חנה זה לא יספיק, זה לא יפתור את הבעיה.

קטי קטרין שטרית: הבעיה נמצאת אצלכם, במינהל האזרחי, ותפסיק להגיד לי שאתם עושים - - -

בני אלבז: אז אני אתן לך הסבר מה נעשה.

קטי קטרין שטרית: לא, לא, לא, תפסיק להגיד לי.

מיכל (מיקי) חיימוביץ': קטי, סליחה, אין לנו עוד הרבה זמן, יש לנו עוד רבע שעה.

קטי קטרין שטרית: אבל שם זה הבעיה.

קטי קטרין שטרית: רק במינהל.

בני אלבז: אני אסביר לך.

קטי קטרין שטרית: חבל על הזמן.

מיכל (מיקי) חיימוביץ': אני חושבת שהפתרון הזה של מה שקורה שם - - -

קטי קטרין שטרית: המינהל לא מתפקד, אני מצטערת להגיד לך, לא מתפקד.

בני אלבז: את טועה, את טועה.

בני אלבז: אני אגיד לך מה המינהל עושה.

מיכל (מיקי) חיימוביץ': אדוני, יש הבדל בין תכנון ובין פיקוח.

מיכל (מיקי) חיימוביץ': ברמה של הפיקוח המיידי, כשיש איזה שהיא בעיה שקורית בשטח אתם חייבים להפעיל יותר את הסמכות שלכם על משחטות ועל מקומות כאלה שיוצרים זיהומים כאלה.

בני אלבז: חברת הכנסת הנכבדה, אנחנו עושים עבודה ואני מסביר לך משהו, המשחטות נמצאות בשטחי B, בשטחי B אין סמכות.

קטי קטרין שטרית: לא, זה לא נכון.

קטי קטרין שטרית: רואים את המשחטה של זוגלובק, אני רואה אותה, זוגלובק נמצא בשטח C.

ניר פפאי: יש גם בשטחי C.

מיכל (מיקי) חיימוביץ': גדעון ברומברג, מנכ"ל עמותת אקופיס, איפה המשחטות נמצאות?

גדעון ברומברג: יש שלוש משחטות, כפי שאנחנו יודעים, שתיים ב-B, אחת ב-C, הבעיה היא זאת שב-C ולא השתיים שב-B.

קטי קטרין שטרית: יפה, נכון.

בני אלבז: שלושתן ב-B.

גדעון ברומברג: המשרד להגנת הסביבה הפלסטיני הגיש תביעה פלילית נגד בעלי המפעלים באזור C, היא רודפת אחריהם, הם הפסיקו לעבוד במשך היום, הם עובדים רק במשך הלילה בגלל שיודעים שהם האחראים על כך ובאמת לא מובן לי למה לא סוגרים את ה - - -

מיכל (מיקי) חיימוביץ': שמעת?

מיכל (מיקי) חיימוביץ': המינהל האזרחי עובד בלילה, נכון?

קטי קטרין שטרית: הם עובדים קשה מדי ביום.

גדעון ברומברג: אבל זה יותר מזה, גם בנושא המסיק, לפני שלושה חודשים אנחנו פנינו למינהל האזרחי, בעצם אנחנו יודעים איך לטפל בבעיה הזאת, אנחנו יחד עם המועצה לפני מספר שנים גייסנו 100,000 דולר על מנת לאסוף את העקר ולהביא את זה לישראל.

גדעון ברומברג: זה דבר שיש לנו משרד ברמאללה.

מיכל (מיקי) חיימוביץ': כדי שהם לא ישפכו את העקר בנחל.

בני אלבז: אנחנו עשינו את הפרויקט הזה בפועל בשנה שעברה, המינהל האזרחי.

גדעון ברומברג: אנחנו יכולים לעבוד עם בתי הבד בצד הפלסטינאי, גם הם לא רוצים לזרוק את זה לנחל, גם הם רואים את זה כמפגע, זה גם מפגע בצד שלהם לפני שזה מגיע לקו הירוק.

גדעון ברומברג: אבל דרוש פה שיתוף פעולה, דרוש פה כסף.

גדעון ברומברג: שלושה חודשים לא קיבלנו, גם השבוע כתבנו שוב למינהל האזרחי, אנחנו לא מקבלים תשובה.

גדעון ברומברג: אם יש פה מערך שהולך לאסוף אנחנו יכולים לעזור.

מיכל (מיקי) חיימוביץ': אתה יכול לענות לפחות על הדבר הזה, כי זה ממש לפתחנו, הסוגיה של העקר?

בני אלבז: אני רוצה להגיד רגע בדיוק בנושא הזה, אנחנו עשינו פרויקט אדיר בשנה שעברה, בעלות של שני מיליון שקלים, המינהל האזרחי שאומרים שהוא לא עושה, הוא עושה יותר, שני מיליון שקל, פינינו מבתי הבד.

ניר פפאי: ועדיין הנחל היה שחור לגמרי עם קצף.

ניר פפאי: זה לא עשה כלום.

גדעון ברומברג: לא פינו את הכול, בגלל שלא ביקשו שיתוף פעולה.

בני אלבז: נכון מאוד, אתה יודע את זה טוב מאוד.

בני אלבז: עדכנו אותך על הכול.

גדעון ברומברג: אני יודע את העבודה החלקית שנעשתה, אבל כאשר אין שיתוף פעולה - - -

בני אלבז: יפה, אז תעדכן שזה נעשה ונעשתה שם עבודה.

מיכל (מיקי) חיימוביץ': מה ההיערכות, אדוני, מר אלבז, לגבי המסיק הקרוב?

מיכל (מיקי) חיימוביץ': הוא ממש קרוב.

בני אלבז: המסיק הקרוב, העלינו את הנושא לוועדת השיפוט, עמק חפר העלו את הבקשה, הכינו תוכנית עם סגן ראש המועצה, תוכנית אדירה, זה עולה לוועדת השיפוט ברשות המים, יאושר, אנחנו נמשיך את הפרויקט לפנות, את הפרויקט הראשוני שהמינהל - - -

קטי קטרין שטרית: תגיד לי, זה נראה לך הגיוני?

קטי קטרין שטרית: זה נראה הגיוני?

קטי קטרין שטרית: אני רוצה לשאול אותך, זה נראה לך הגיוני?

בני אלבז: זה היה פעמיים בשנה.

ניר פפאי: זה כל יום בשבועיים האחרונים, כל יום בשבועיים האחרונים יש את התמונות האלה.

קטי קטרין שטרית: זה לא יאומן, אני לא מבינה את זה.

ניר פפאי: על מה אתה מדבר?

ניר פפאי: והמסיק מתחיל עוד מעט, מה זה יעזור אחרי החגים ועדת שיפוט?

מיכל (מיקי) חיימוביץ': סליחה, אדוני, אין זמן, אנחנו מתמודדים פה עם דברים שקורים מדי יום, על בסיס יום יומי, ואתם לא עושים את העבודה שלכם, אני מצטערת.

בני אלבז: אני אומר לך שאנחנו עושים את העבודה יותר מאשר - - -

מיכל (מיקי) חיימוביץ': אם התמונות האלה חוזרות ונשנות אתם לא עושים את העבודה שלכם.

קטי קטרין שטרית: נכון.

בני אלבז: אם אני אומר לך שאנחנו נכנסים בסוכות לעשות ניקוי של נחל שכם - - -

קטי קטרין שטרית: תודה רבה.

בני אלבז: ואם אני אומר לך שוועדת שיפוט - - -

גדעון ברומברג: אבל זה לא פותר את הבעיה.

מיכל (מיקי) חיימוביץ': זה לא פותר את הבעיה.

מיכל (מיקי) חיימוביץ': אני צריכה להבין ממך איזה תקציבים אתה נותן עכשיו לסיפור של המסיק ומה אתה עושה על מנת לעצור את הדבר הזה מהמשחטה, תסגור את המשחטה הזאת.

בני אלבז: אז אני אומר לך, הגישו תוכנית - - -

מיכל (מיקי) חיימוביץ': יש לך את הסמכות הזאת.

בני אלבז: הגישו תוכנית, עמק חפר, הרגע היא נמצאת בוועדת השיפוט.

מיכל (מיקי) חיימוביץ': הגשתם תוכנית, הגשתם תוכנית.

בני אלבז: את יכולה ל - - -

גדעון ברומברג: זה נאמר לנו לפני שלושה חודשים, אנחנו מחכים לדעת אם יהיה כסף.

גדעון ברומברג: אנחנו כל שבועיים כותבים למינהל האזרחי, אנחנו כבר לא מקבלים אפילו תשובות.

קטי קטרין שטרית: אתה לא תקבל תשובה על שום דבר.

קטי קטרין שטרית: אני מודיעה לך.

בני אלבז: המינהל האזרחי לא אחראי על זה, על הכסף, מי שאחראי על זה זו רשות המים והם מטפלים בנושא בוועדת השיפוט, מה המינהל האזרחי?

בני אלבז: המינהל האזרחי - - -

גדעון ברומברג: כל אחד מעביר לשני ובסוף העבודה לא נעשית.

קטי קטרין שטרית: אבל אתה צריך למנוע.

בני אלבז: המינהל האזרחי השקיע שני מיליון שקל רק בפרויקט של עקר.

מיכל (מיקי) חיימוביץ': שנייה, מר בני אלבז, מול מי אתה מדבר ברשות המים?

בני אלבז: עם כל הגורמים, עם מנהל רשות המים, עם מלה שוורץ, סמנכ"לית, ועם קמ"ט מים, עם כל הגורמים.

בני אלבז: אנחנו באופן שוטף, משותף, ועובדים בשיתוף פעולה פורה מאוד.

מיכל (מיקי) חיימוביץ': מה זה פורה?

מיכל (מיקי) חיימוביץ': אנחנו רואים, כל כך פורה שאנחנו פשוט מתפלאים מההתקדמות בשטח.

קטי קטרין שטרית: המסקנה היותר חשובה מהנחל זה שצריך לעשות בדק בית במינהל האזרחי, חד משמעי אני אומרת לך.

בני אלבז: אני חושב שהמינהל האזרחי עושה עבודת קודש.

קטי קטרין שטרית: הם לא עונים למכתבים, אתם לא עונים למכתבים, אתם לא עונים לפניות, אתם מזלזלים, זאת הבעיה.

מיכל (מיקי) חיימוביץ': חברת הכנסת שטרית.

בני אלבז: אני אומר לך שאנחנו עונים על כל פנייה.

מיכל (מיקי) חיימוביץ': מי יש לנו מרשות המים?

מיכל (מיקי) חיימוביץ': עורכת הדין תהל ברנדס.

קטי קטרין שטרית: הוא לא מבין שהם המניעה, הם יכולים למנוע מלהגיע למצב הזה.

מיכל (מיקי) חיימוביץ': נכון.

קטי קטרין שטרית: ברגע שמונעים כל הדברים האחרים – זה פשוט לא יאומן.

מיכל (מיקי) חיימוביץ': עורכת הדין תהל ברנדס, רשות המים, בבקשה.

תהל ברנדס: כן, בוקר טוב לוועדה.

תהל ברנדס: נמצאים איתנו מרשות המים מלה שוורץ, סמנכ"לית פיקוח אצלנו, היא תוכל להסביר באמת על העבודה שנעשית אצלנו סביב המט"ש וגם לעניין הטיפול בעקר, והראל גל, אגף איכות מים, אם צריך להתייחס לאיכות המים.

מיכל (מיקי) חיימוביץ': לגבי המט"ש, יש לנו פחות מעשר דקות, אנחנו נדבר בדיון הבא.

תהל ברנדס: אז בואי ניתן לגב' שוורץ להתייחס.

מיכל (מיקי) חיימוביץ': כן, אני רוצה לדבר עכשיו על העקר, מה אתם עושים עכשיו?

מיכל (מיקי) חיימוביץ': כי זה הדבר המיידי שאנחנו צריכים להתמודד איתו.

מלה שוורץ: שלום לכם.

מיכל (מיקי) חיימוביץ': סמנכ"ל פיתוח ברשות הממשלתית למים וביוב, אם אפשר בבקשה לתת לנו תמונת מצב.

מיכל (מיקי) חיימוביץ': אתם מקבלים פניות, למה הן לא נענות ואיפה עומד השיפוט?

מלה שוורץ: אז קודם כל כל הפניות נענות.

מלה שוורץ: יש לנו פה כמה סוגיות.

מלה שוורץ: החברה הכלכלית עמק חפר מתחזקת ומתפעלת את המט"ש הקיים, עושה עבודה טובה ואנחנו כל חודש מאשרים להם את העלויות.

מלה שוורץ: מדובר בערך בין מיליון למיליון וחצי שקל לחודש, רק השנה, 2020, עד אוגוסט כבר אושרו עשרה מיליון שקל.

מלה שוורץ: זה לגבי המט"ש הקיים וזה קורה בשוטף כל חודש, כאשר אנחנו - - -

גלית שאול: החברה הכלכלית שלנו אכן מתפעלת במט"ש הקיים, כלומר בכלים שיש בידיה.

גלית שאול: אפשר לתת למנהל המט"ש לדבר, או מנהל החברה הכלכלית, הם יסבירו למה זה לא עוזר.

גלית שאול: זאת אומרת מבחינת כולם הכול בסדר, התהליכים מתנהלים, מתקצבים, אבל זה לא עוזר מכיוון שזה כלום, זה טיפה - - -

מיכל (מיקי) חיימוביץ': הקפסיטי לא מספיק.

גלית שאול: לא מתאים.

גלית שאול: זה 6,000 קוב במקום 30,000.

ניר פפאי: הגישו בקשה על חצי מיליון שקל ומעבירים אותם מיד ליד ולא מסוגלים לאשר את זה.

מלה שוורץ: לא נכון, לא הגישו שום בקשה שלא נענתה.

ניר פפאי: הגישו, יש אצלכם בקשה, על המט"ש, על מגובים, ואתם מגלגלים את זה מיועץ ליועץ ולא מאשרים את זה.

מלה שוורץ: אני אמשיך?

מלה שוורץ: כן?

מלה שוורץ: אז בכסף הזה, כמו שאמרתי, המט"ש - - -

מיכל (מיקי) חיימוביץ': אני מבקשת רק, זמננו קצר, בלי יותר מדי סקירות וזה, יש פה מצוקה שאנחנו צריכים עכשיו עוד תקציבים, אני רוצה לדעת איפה זה עומד.

מיכל (מיקי) חיימוביץ': מה שהועלה, לגבי הדברים שהועברו אליכם, גם מהמינהל האזרחי וגם מהמועצה האזורית, איפה זה עומד, הבקשות שקיבלתם?

מלה שוורץ: אז, שוב, לגבי הטיפול השוטף, כל הבקשות מטופלות כל חודש, אנחנו מאשרים הנדסית, מעבירים לאוצר והאוצר מעביר את הכסף לחברה הכלכלית.

מלה שוורץ: זה לגבי התפעול השוטף.

מלה שוורץ: לגבי המט"ש החדש, התכנון כמעט גמור, הובטח לנו עד סוף ספטמבר שיגישו לנו את התוכנית לשיפוט, נשפוט את התוכנית, נבדוק אותה כמובן הנדסית וכל העלויות ואחר כך נצטרך לשבת ולעשות איגום תקציבי ולראות באמת - - -

מיכל (מיקי) חיימוביץ': תוך כמה זמן זה יהיה מוכן?

גלית שאול: אין לזה תקציב.

גלית שאול: זה עכשיו מגיע לשיפוט, נניח שיאושר, אין לנו מקור תקציבי.

גלית שאול: זו הבעיה כרגע.

מלה שוורץ: אם התוכנית מוגשת עד סוף ספטמבר ועדת השיפוט יכולה להתקיים שבועיים אחרי קבלת התוכנית.

גלית שאול: לא יהיה כלום.

מיכל (מיקי) חיימוביץ': זה שאין מקור תקציבי, אנחנו היינו מול האוצר, דיברנו על זה.

מלה שוורץ: אז שוב, נצטרך לשבת עם האוצר ולראות את האיגום התקציבי, מאיפה יבוא הכסף.

מלה שוורץ: לגבי תוכנית העקר, אכן קיבלנו אותה אתמול, ננסה ממש לעשות בזום, בשבוע הקרוב, אחרי החג ועדת שיפוט כדי לאשר אותה וזה ייכנס לשוטף.

מיכל (מיקי) חיימוביץ': אתם קיבלתם את זה אתמול, את אומרת?

מלה שוורץ: כן.

מיכל (מיקי) חיימוביץ': איזה תאריך יש על הפנייה?

מיכל (מיקי) חיימוביץ': איך זה יכול להיות?

גדעון ברומברג: המינהל האזרחי אומר לנו שלפני שלושה חודשים הם כבר מבקשים את הכסף והם לא מקבלים תשובות ולכן הם לא - - -

מלה שוורץ: לא מבקשים כסף, מי מבקש כסף?

מיכל (מיקי) חיימוביץ': המינהל האזרחי.

מלה שוורץ: מי מבקש כסף?

מלה שוורץ: אני רוצה לדעת, בגלל שהכול עובר דרכנו.

מלה שוורץ: אין שום פנייה לכסף שלא נענית.

מיכל (מיקי) חיימוביץ': אז את אומרת שאת קיבלת מהמינהל האזרחי את הפנייה רק אתמול?

מלה שוורץ: את התוכנית ההנדסית.

מלה שוורץ: הרי דנו על זה גם לפני כשבועיים, היו חלופות, אתמול קיבלנו את החלופה המומלצת, שאנחנו נצטרך לשפוט ולאשר אותה ולתקצב אותה.

מלה שוורץ: זה בשוטף.

מלה שוורץ: מדובר בתוכנית של בערך שמונה מיליון שקל.

מיכל (מיקי) חיימוביץ': תוך כמה זמן תאשרו את זה?

מלה שוורץ: אני אומרת שוב, אנחנו נעשה ועדת שיפוט מיד אחרי החגים.

גדעון ברומברג: בחודש הבא, בחודש הבא, העקר יתחיל לזרום.

מיכל (מיקי) חיימוביץ': זאת אומרת אחרי שהמסיק ייגמר אתם תאשרו את התוכנית.

גלית שאול: כן, זה אולי לשנה הבאה.

מיכל (מיקי) חיימוביץ': את מבינה, גברתי, את המצב האבסורדי הזה?

מלה שוורץ: לא, אבל סליחה, עוד פעם, בשבוע הבא, אחרי החג, נעשה ועדה בזום.

מלה שוורץ: יותר מהר, אם למישהו יש רעיון אני אשמח, אבל יותר מהר מאחרי החג?

מיכל (מיקי) חיימוביץ': מה הזמן הכי קצר שאת יכולה להבטיח לנו שתהיה תשובה לגבי התוכנית הזאת שקיבלת אתמול?

מלה שוורץ: בשבוע הבא, אחרי החג.

מלה שוורץ: יש לנו, נדמה לי, ארבעה ימי עבודה בשבוע הבא, אז אנחנו נעשה את זה.

מיכל (מיקי) חיימוביץ': יופי.

מיכל (מיקי) חיימוביץ': מצוין.

מיכל (מיקי) חיימוביץ': אני שמחה לשמוע.

מיכל (מיקי) חיימוביץ': אנחנו נבקש לקבל את התוצאות של הישיבה שלכם שתקיימו בשבוע הבא על הנושא הזה.

מלה שוורץ: מאה אחוז.

מיכל (מיקי) חיימוביץ': יופי.

מיכל (מיקי) חיימוביץ': אנחנו צריכים להתכנס לקראת סיום של הדיון הזה.

גלית שאול: אפשר לשאול למה לא דנים על התקציב כבר עכשיו?

גלית שאול: הרי יודעים כמה זה יעלה, למה צריך לחכות עד אחרי שייגמר השיפוט כדי לבקש את התקצוב של זה?

מיכל (מיקי) חיימוביץ': על איזה תקציב את מדברת עכשיו?

גלית שאול: של המט"ש.

גלית שאול: היא אמרה שעכשיו אנחנו מגיעים לשלב של השיפוט, אם זה נכון למה לא דנים כבר - - -

מלה שוורץ: כן, אבל, סליחה, עוד לא יודעים כמה זה עולה.

מלה שוורץ: אני שומעת פה 250 מיליון, משהו, לפני שנים, אני לא יודעת.

מלה שוורץ: אני יודעת שלפני שבועיים ישבנו עם החברה הכלכלית ועם המתכנן ואנחנו מגיעים להרבה יותר מ-250 מיליון.

גלית שאול: אז בשלב הראשון 80 מיליון אפשר לתקצב?

גלית שאול: אפשר לדאוג למקור הראשון?

גלית שאול: חבל לחכות עד שייגמר כל התהליך ואז נגלה שאין לנו כסף.

מיכל (מיקי) חיימוביץ': מה את אומר לגבי זה, גברתי?

מלה שוורץ: אני אומרת שאם ה-80 מיליון מתייחס - - -

מיכל (מיקי) חיימוביץ': מדובר על תקציב כדי שאפשר יהיה להתגלגל, לקדם, תקציב של 80 מיליון.

מיכל (מיקי) חיימוביץ': אתם הרי יודעים שזה יעלה בין 250 ל-400, אז לפחות למצוא את המקור התקציבי כדי שאפשר יהיה להתקדם.

מיכל (מיקי) חיימוביץ': אנחנו תקועים במקום.

מלה שוורץ: אין בעיה, רק שאי אפשר לבקש תקציב בלי תוכנית.

מלה שוורץ: אני צריכה תוכנית הנדסית ואז אני יכולה לבקש מהאוצר - - -

מיכל (מיקי) חיימוביץ': יש תוכנית.

ניר פפאי: אז לא 250, לא 80, חצי מיליון למגובים, תוכנית שהוגשה להם, את זה אפשר?

מלה שוורץ: איזה חצי מיליון?

מלה שוורץ: אני אומרת שוב, אין שום בקשה בשוטף שלא מכובדת.

ניר פפאי: הבקשה הועברה ל - - -

גדעון ברומברג: דרוש פה דיון שיתעסק בטווח הארוך בגלל שצריכים גם לטפל ביד חנה - - -

מיכל (מיקי) חיימוביץ': זה לגמרי, אני מסכימה לגמרי, וזה בדיוק מה שהתכוונתי להגיד, אנחנו נקיים דיון על הטווח הארוך, אבל כרגע אנחנו ביקשנו לקדם קודם כל, בשבוע הבא, אתם מתכנסים ומאשרים את הסוגיה של העקר של המסיק הקרוב.

מיכל (מיקי) חיימוביץ': מעבר לזה אני מבקשת ממך גם לשקול את הסוגיה הזאת של הקצאת תקציב ביניים, לפני שתקבלי את כל התוכניות, לפני כל השיפוט, לפני הכול, של ה-80 מיליון כדי שבאמת אפשר יהיה להתקדם עם המט"ש החדש.

מיכל (מיקי) חיימוביץ': התקציב הזה הוא בתוך התקציב של ה-250 או ה-400, או מה שזה לא יהיה, זה כדי לקדם את זה.

מלה שוורץ: אני אשב עם אלון הימן ואני אבדוק במה מדובר, כי אני עכשיו פעם ראשונה שומעת על ה-80 מיליון.

גלית שאול: את התוכנית הגשנו, הגשנו לטווח הקצר ולטווח הארוך.

מלה שוורץ: אני אשב איתם ואבדוק במה מדובר ואם אפשר לקדם נקדם.

מיכל (מיקי) חיימוביץ': בסדר גמור.

מיכל (מיקי) חיימוביץ': תודה רבה.

מיכל (מיקי) חיימוביץ': אנחנו נסכם את הדברים ששמענו כאן היום.

מיכל (מיקי) חיימוביץ': אנחנו רואים פה תמונה שאין דרך אחרת להגיד אותה חוץ מאשר אוזלת יד של השלטון ביישום תוכניות שהוא בעצמו החליט וקבע, כלומר לא מדובר פה על איזה שהיא משאלת לב, מדובר פה בהחלטות שלא מקוימות ולא מיושמות ואני רואה את זה בחומרה רבה.

מיכל (מיקי) חיימוביץ': המצב בשטח קטסטרופלי, דורש התערבות מיידית גם ברמה של מה שקורה מבחינת הזרמת השפכים של המשחטות, אלה תמונות מזעזעות, זה סכנה לבריאות האזרחים שלנו, חייבים לזכור את זה.

מיכל (מיקי) חיימוביץ': אנחנו חייבים לטפל במיידית גם בנושא של המשחטה ואני קוראת למינהל האזרחי לפעול נקודתית מיידית במפגע הזה של המשחטה בטולכרם שבשטח C, זה בידיים שלכם.

מיכל (מיקי) חיימוביץ': רשמנו לפנינו את ההודעה של אורי דביר, נציג משרד האוצר בדיון, לפיו משרד האוצר יעביר לוועדה עדכון כתוב שבועיים מתום חג סוכות על התקציבים שמשרד האוצר יקצה לטובת שדרוג מט"ש יד חנה.

מיכל (מיקי) חיימוביץ': רשמנו את ההודעה של נציגת רשות המים שהיא קיבלה רק אתמול מהמינהל האזרחי את התוכנית על פסולת העקר לקראת עונת המסיק ואנחנו מבקשים להעביר לנו מיד אחרי הדיון שיתקיים בשבוע הבא את התקציב למימוש התוכנית הזאת.

גלית שאול: תכניסי, בעלות שמונה מיליון.

גלית שאול: בשנה שעברה נקבו בסכום אחר ונתנו סכום אחר.

מיכל (מיקי) חיימוביץ': בעלות שמונה מיליון, נכנס לפרוטוקול.

מיכל (מיקי) חיימוביץ': הוועדה מבקשת לבחון את ההעברה של חלק מהסכום, כפי שאמרנו, של 80 מיליון שנדרש לטובת שדרוג מט"ש יד חנה כבר עכשיו.

מיכל (מיקי) חיימוביץ': מעבר לזה אני מודה, הם כבר לא פה, לחברי הכנסת, ולראשת המועצה ולחברה להגנת הטבע ולכל המשתתפים, גדעון, שהגיעו פיזית לדיון וכל אלה שהשתתפו.

מיכל (מיקי) חיימוביץ': אני מתנצלת בפני מי שאני לא נתתי להם רשות דיבור, אני מבטיחה לכל מי שלא נתתי לו רשות דיבור שהנושא הזה לא יירד מסדר היום של הוועדה ואנחנו נדבר על זה גם ברמת תכנון לטווח רחוק ולכן נחזור וניתן לכם זכות דיבור.

מיכל (מיקי) חיימוביץ': אנחנו נקיים דיון נוסף מיד אחרי חג סוכות.

מיכל (מיקי) חיימוביץ': וכפי שהתבקש, אנחנו נקיים דיונים, אני לא יודעת אפילו אם רבעוניים, אולי אפילו אחת לחודשיים כדי שבאמת תהיה כל הזמן יד על ההגה על הדבר הזה של איך באמת הנושא הזה מתקדם, כי אי אפשר להמשיך ככה, אני אומרת את זה בצורה הכי ברורה.

מיכל (מיקי) חיימוביץ': תודה רבה לכם.